ประกาศธนาคารแห่งประเทศไทยประกาศธนาคารแห่งประเทศไทยเรื่อง สินทรัพย์ที่ไม่มีราคาหรือเรียกคืนไม่ได้และสินทรัพย์ที่สงสัยว่าจะไม่มีราคาหรือเรียกคืนไม่ได้-------------------------- อาศัยอำนาจตามความในมาตรา๑๕ ทวิ วรรคหนึ่งแห่งพระราชบัญญัติการธนาคารพาณิชย์พ.ศ. ๒๕๐๕ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการธนาคารพาณิชย์ พ.ศ. ๒๕๐๕ พ.ศ. ๒๕๒๘ ธนาคารแห่งประเทศไทยออกข้อกำหนดด้วยความเห็นชอบของรัฐมนตรีว่าการกระทรวงการคลังดังต่อไปนี้ ข้อ ๑ให้ยกเลิกประกาศการธนาคารแห่งประเทศไทยออกตามความในมาตรา ๑๕ ทวิแห่งพระราชบัญญัติการธนาคารพาณิชย์พ.ศ. ๒๕๐๕ ซึ่งแก้ไขเพิ่มเติมโดยพระราชบัญญัติการธนาคารพาณิชย์ (ฉบับที่ ๒) พ.ศ. ๒๕๒๒ ลงวันที่ ๓ เมษายน พ.ศ. ๒๕๒๒ ข้อ ๒ภายใต้บังคับแห่งข้อ ๗สินทรัพย์ที่ไม่มีราคาหรือเรียกคืนไม่ได้ ได้แก่ (๑)สิทธิเรียกร้องซึ่งได้ปฏิบัติการโดยสมควรเพื่อให้ได้รับชำระหนี้ แต่ไม่มีทางที่จะได้รับชำระหนี้แล้ว (๒)สิทธิเรียกร้องตามพฤติการณ์ไม่อาจเรียกให้ชำระหนี้ได้ (๓)สินทรัพย์อื่นซึ่งชำรุดเสียหายหรือหมดราคา ข้อ ๓สิทธิเรียกร้องที่เรียกคืนไม่ได้ตามข้อ ๒ (๑) นั้น ให้พิจารณาตามเกณฑ์ข้อใดข้อหนึ่งหรือหลายข้อรวมกัน ดังต่อไปนี้ (๑) ลูกหนี้ถึงแก่ความตาย เป็นคนสาบสูญหรือมีหลักฐานว่าหายสาปสูญไป และไม่มีทรัพย์สินใด ๆ จะชำระหนี้ได้ (๒) ลูกหนี้เลิกกิจการและมีหนี้ของเจ้าหนี้รายอื่นมีบุริมสิทธิเหนือทรัพย์สินทั้งหมดของลูกหนี้อยู่ในลำดับก่อนเป็นจำนวนมากกว่าทรัพย์สินของลูกหนี้ (๓)ธนาคารพาณิชย์ได้ฟ้องลูกหนี้หรือได้ยื่นคำขอเฉลี่ยทรัพย์ในคดีที่ลูกหนี้ถูกเจ้าหนี้รายอื่นฟ้อง และในกรณีนั้น ๆได้มีคำบังคับหรือคำสั่งของศาลแล้ว แต่ลูกหนี้ไม่มีทรัพย์สินใด ๆ จะชำระหนี้ได้ หรือ (๔)ธนาคารพาณิชย์ได้ฟ้องลูกหนี้ในคดีล้มละลายหรือได้ยื่นคำขอรับชำระหนี้ในคดีที่ลูกหนี้ถูกเจ้าหนี้รายอื่นฟ้องในคดีล้มละลาย และในกรณีนั้น ๆ ได้มีการประนอมหนี้กับลูกหนี้โดยศาลมีคำสั่งเห็นชอบด้วยกับการประนอมหนี้นั้นหรือลูกหนี้ถูกศาลพิพากษาให้เป็นบุคคลล้มละลายและได้มีการแบ่งทรัพย์สินของลูกหนี้ครั้งที่สุดแล้ว ข้อ ๔สินทรัพย์ที่สงสัยว่าจะไม่มีราคาหรือเรียกคืนไม่ได้ ได้แก่ (๑)สิทธิเรียกร้องที่ไม่มีทรัพย์สินเป็นประกันหรือมีทรัพย์สินเป็นประกันไม่คุ้มหนี้ หรือไม่สมบูรณ์ตามกฎหมายเฉพาะส่วนที่คาดว่าจะเรียกคืนไม่ได้ (๒) สินทรัพย์อื่นเฉพาะส่วนที่เป็นผลต่างของราคาจริงกับราคาตามบัญชีที่สูงกว่าราคาจริงทั้งนี้ราคาจริงของสินทรัพย์นั้นให้ถือตามราคาซื้อขายในตลาดหรือตามที่ธนาคารแห่งประเทศไทยสั่ง ข้อ ๕สิทธิเรียกร้องที่คาดว่าจะเรียกคืนไม่ได้ตามข้อ ๔ (๑) นั้น ให้พิจารณาตามเกณฑ์ข้อใดข้อหนึ่งหรือหลายข้อรวมกัน ดังต่อไปนี้ (๑) มีคำสั่งศาลให้พิทักษ์ทรัพย์ลูกหนี้ (๒) ลูกหนี้หยุดดำเนินกิจการหรือเลิกกิจการหรือกิจการของลูกหนี้อยู่ระหว่างชำระบัญชี (๓) ลูกหนี้ประวิงการชำระหนี้ หรือกระทำการใดๆ เพื่อมิให้เจ้าหนี้ได้รับชำระหนี้เช่น ออกไปเสียนอกราชอาณาจักรหรือยักย้ายถ่ายเททรัพย์สิน (๔)ลูกหนี้มีฐานะการเงินไม่มั่นคงหรือความสามารถในการหารายได้ต่ำ อันแสดงถึงความสามารถในการชำระหนี้อ่อน (๕) ธนาคารพาณิชย์ติดต่อลูกหนี้ไม่ได้หรือตามตัวลูกหนี้ไม่พบ หรือลูกหนี้ไปเสียจากภูมิลำเนาที่ปรากฏตามสัญญาโดยไม่แจ้งให้ธนาคารพาณิชย์ทราบ (๖)ผู้ค้ำประกันหนี้เข้าเกณฑ์ข้อใดข้อหนึ่งดังกล่าวข้างต้น (๗) ธุรกิจของลูกหนี้ไม่ปรากฏแน่ชัดหรือไม่ได้ประกอบธุรกิจจริงจัง (๘)ธนาคารพาณิชย์ได้ฟ้องลูกหนี้หรือได้ยื่นคำขอเฉลี่ยทรัพย์ในคดีที่ลูกหนี้ถูกเจ้าหนี้รายอื่นฟ้อง (๙)ธนาคารพาณิชย์ได้ฟ้องลูกหนี้ในคดีล้มละลายหรือได้ยื่นคำขอรับชำระหนี้ในคดีที่ลูกหนี้ถูกเจ้าหนี้รายอื่นฟ้องในคดีล้มละลาย (๑๐)ลูกหนี้ดำเนินธุรกิจขาดทุนเป็นเวลาตั้งแต่สามปีติดต่อกันขึ้นไป เว้นแต่แสดงให้เห็นได้ว่ากิจการของลูกหนี้มีลู่ทางทำกำไรพอชดเชยผลขาดทุน (๑๑)ลูกหนี้ค้างชำระดอกเบี้ยเป็นเวลาเกินกว่าหนึ่งปีขึ้นไป เว้นแต่แสดงให้เห็นได้ว่าจะได้รับชำระหนี้คืนครบเมื่อมีการเรียกให้ชำระหนี้ (๑๒) ลูกหนี้ได้ขอผ่อนเวลาการชำระหนี้ไว้แต่ผิดนัดไม่ชำระหนี้ตามกำหนดเวลาที่ตกลงกัน หรือ (๑๓) มีเหตุประการอื่นที่แสดงว่าสิทธิเรียกร้องนั้นคาดว่าจะเรียกคืนไม่ได้ตามที่ธนาคารแห่งประเทศไทยสั่ง ข้อ๖ธนาคารพาณิชย์ใดที่ธนาคารแห่งประเทศไทยได้สั่งให้ตัดสินทรัพย์ที่ไม่มีราคาหรือเรียกคืนไม่ได้ออกจากบัญชีหรือให้กันเงินสำรองสำหรับสินทรัพย์ที่สงสัยว่าจะไม่มีราคาหรือเรียกคืนไม่ได้รายใดอยู่แล้วก่อนวันที่ประกาศนี้ใช้บังคับให้ธนาคารพาณิชย์นั้นปฏิบัติตามคำสั่งดังกล่าวต่อไปเว้นแต่ธนาคารแห่งประเทศไทยจะสั่งเป็นอย่างอื่น ข้อ ๗สินทรัพย์ตามข้อ ๒ซึ่งธนาคารพาณิชย์ได้ตัดออกจากบัญชีแล้วหากภายหลังกลับได้รับชำระหนี้คืนในรอบระยะเวลาบัญชีใดให้ธนาคารพาณิชย์นั้นนำมาบันทึกบัญชีเป็นสินทรัพย์ในรอบระยะเวลาบัญชีนั้น ข้อ ๘ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป ประกาศณ วันที่ ๒๘ มีนาคม ๒๕๒๙ กำจร สถิรกุล ผู้ว่าการธนาคารแห่งประเทศไทย[รก.๒๕๒๙/๕๒/๑๔๕๘/๑ เมษายน ๒๕๒๙] ธิดาวรรณ/ แก้ไข ๒๕ ก.ย. ๒๕๔๕ A+B(C)